Príloha č.1 Opis predmetu zákazky, požiadavky na predmet zákazky

|  |
| --- |
| **opis predmetu zákazky, technické požiadavky**Príloha č.1.2. – Časť 2: Tematické zisťovanie- Stereotypy a postoje voči Rómom v lokálnej politike |

 Príloha č.1.2. Opisu predmetu zákazky

**Časť 2: Tematické zisťovanie- Stereotypy a postoje voči Rómom v lokálnej politike**

**Úvodné informácie:**

Ministerstvo vnútra, Úrad splnomocnenca vlády SR pre rómske komunity (ďalej len „ÚSVRK“), realizuje národný projekt *Monitorovanie a hodnotenie inkluzívnych politík a ich dopad na marginalizované rómske komunity* (ďalej len „NP MaH“). NP MaH je implementovaný z prostriedkov Európskeho sociálneho fondu v rámci Operačného programu Ľudské zdroje prioritnej osi Integrácia marginalizovaných rómskych komunít (PO5), po dobu 7 rokov (2016-2022) ako prierezové opatrenie. Jeho hlavným cieľom je zabezpečiť komplexné monitorovanie a hodnotenie inkluzívnych politík zameraných na rómsku populáciu, prostredníctvom zhromažďovania dát a informácií o socioekonomických podmienkach života Rómov, predovšetkým marginalizovaných rómskych komunít. Počas implementácie NP MaH bude prebiehať realizácia 13-tich tematických kvalitatívnych a kvantitatívnych zisťovaní.

**Predmet:**

Realizácia tematického zisťovania zameraného na stereotypy a postoje voči Rómom.

**Cieľ predmetu:**

Cieľom predmetného zisťovania je zaznamenať a porovnať rôzne formy stereotypného usudzovania o Rómoch na úrovni opatrení v lokálnej politike vo vybraných obciach patriacich do krajov s výrazným zastúpením rómskych komunít na Slovensku. Tematické zisťovanie sa realizuje v zmysle Stratégie Slovenskej republiky pre integráciu Rómov do roku 2020 (ďalej len „Stratégie“) pre napĺňanie aktivity 1.2.2 „Realizovať kvalitatívny výskum, ktorý identifikuje stereotypy o Rómoch, postoje voči Rómom a príležitosti ich nabúrania ...“ akčného plánu pre Oblasť prístupov smerom k väčšinovej spoločnosti – iniciatíva integrácie Rómov prostredníctvom komunikácie.

**Výskumný zámer:**

Výskumným zámerom je zmapovať a kategorizovať stereotypy a sociálne normy týkajúce sa usudzovania o Rómoch na úrovni realizátorov inkluzívnych politík, t.j. miestnych samospráv, lokálnych mimovládnych organizácií, ako aj občianskych aktivistov venujúcim sa miestnym rómskym komunitám.

Súčasťou výskumu má byť aj zaznamenanie najčastejších dôvodov a argumentov týkajúcich sa realizovaných opatrení v prospech/neprospech Rómov v obci.

Zhotoviteľ na základe individuálnych prípadových štúdií vypracuje analytickú správu, typologicky členiacu lokálne sociálne normy vzťahujúce sa k Rómom v rámci špecifického spoločensko-politického kontextu vo vybraných obciach. Cieľom výskumu je zistiť či rôzni aktéri v rámci lokálnej politiky (poslanci, zástupcovia neziskových organizácií, občiansky aktivisti, terénni pracovníci) zdieľajú skupinovo-špecifické stereotypy a sociálne normy týkajúce sa lokálnej rómskej komunity.

Zistenia z tematického zisťovania poslúžia ÚSVRK pri tvorbe komunikačných stratégií pre predstaviteľov samospráv, ktoré budú zamerané na informovanie verejnosti o problémoch a bariérach, ktoré bránia účinnej realizácii opatrení v prospech lokálnych rómskych komunít, ako aj o vykonaných krokoch a opatreniach či ďalších možnostiach ich riešenia. Tým by mali prispieť k zamedzeniu šírenia stereotypov vo verejnej politike voči Rómom na úrovni predstaviteľov samospráv.

**Zloženie výskumného tímu:**

Zisťovanie má vykonávať tím zložený z minimálne troch odborných pracovníkov alebo pracovníčok (vrátane garanta výskumu). Odborní pracovníci/pracovníčky majú mať  vysokoškolské  vzdelanie minimálne druhého stupňa a minimálne štyri roky praxe v sociálno-vednom výskume minimálne v jednej z týchto oblastí - sociológia, etnológia, sociálna antropológia, sociálna psychológia, pedagogika, politológia, politická ekonómia alebo verejné politiky.

Garantom výskumu má byť senior výskumník alebo výskumníčka s vysokoškolským vzdelaním minimálne druhého stupňa a minimálne šiestimi rokmi praxe v sociálno-vednom výskume minimálne v jednej z týchto oblastí - sociológia, etnológia, sociálna antropológia, sociálna psychológia, pedagogika, politológia, politická ekonómia alebo verejné politiky s publikačnou činnosťou minimálne štyroch odborných publikácií týkajúcich sa marginalizovaných rómskych komunít (autor alebo spoluautor).

**Metodika výskumu:**

Zisťovanie bude realizované kombináciou metód antropologického, etnografického a sociologického výskumu, a to konkrétne kvalitatívnym prístupom.

Stereotypmi sa pre potreby zisťovania rozumejú zovšeobecňujúce charakteristiky a informácie o členoch rómskych komunít v obci, bez ohľadu na pozitívnu, neutrálnu alebo negatívnu konotáciu daných informácií.

Zhotoviteľ bude skúmať 7 lokalít (obcí), ktoré spĺňajú nasledovné charakteristiky:

* v obci je prítomná rómska komunita žijúca v koncentrácii (územie vnímané lokálnou majoritou ako rómska osada, rómska ulica, rómska bytovka, s výrazne odlišnými infraštruktúrnymi podmienkami, aké má zvyšok obce, obývaná aspoň šiestimi domácnosťami vnímanými ako rómskymi);
* existuje evidencia, že miestna samospráva odmieta vykonať dostupné opatrenia týkajúce sa Rómov, respektíve existuje evidencia o opatreniach vykonaných v prospech či neprospech lokálnej rómskej komunity; vybrané lokality by mali zastupovať rôzne typy uvedených situácií;
* vytipované lokality musia relevantne pokrývať typ samosprávy (obec/mesto) ako aj kľúčové regióny so zastúpením rómskych komunít (košický, prešovský, banskobystrický kraj) resp. oblasti s najvypuklejšími problémami vo vzťahu samosprávy a miestnej rómskej komunity
* Starosta/ starostka obce je vo funkcii najmenej druhé volebné obdobie.

V každej obci realizuje výskumník/ výskumníčka polo-štruktúrované rozhovory so zástupcom každej relevantnej skupiny v rámci lokálnej politiky majúcej dopad na miestnu rómsku komunitu (predpokladaný počet, celkovo za všetky výskumné lokality, je min. 70 respondentov). Medzi respondentov patria starostovia, miestni poslanci, zamestnanci obcí, predstavitelia mimovládnych organizácií pôsobiacich v regióne, terénni pracovníci ako aj lokálni občianski aktivisti.

Výskumník by prostredníctvom rozhovorov mal pracovať s modelovými situáciami týkajúcimi sa opatrení pre/proti Rómom z daných obcí. Na základe modelových situácii by sa výskumníci mali snažiť zistiť, akým spôsobom by daný zástupca lokálnej politiky interpretoval konkrétne opatrenie, aby bolo v súlade s lokálnou sociálnou normou a zároveň sa pokúsiť zachytiť špecifický postoj samotného respondenta (eventuálne spojený s členstvom v konkrétnom mocenskom zoskupení v rámci obce).

Ďalšou časťou by mali byť rozhovory týkajúce sa konkrétnych politických vyhlásení toho – ktorého aktéra a deklarovaných postojov, respektíve aktivít v rámci politiky voči miestnym Rómom.

Na základe pozorovaní a rozhovorov budú jednotliví účastníci zisťovania profilovaní ako špecifickí aktéri lokálnych mocenských zoskupení (sociálnych polí). Členovia jednotlivých lokálnych mocenských zoskupení by mali byť konfrontovaní s informáciami a postojmi získanými od členov iných zoskupení, so zreteľom na konkrétne situácie.

Výstupom má byť súbor tematicky rozčlenených celkov stereotypov a noriem týkajúcich sa miestnych Rómov, tematicky rozčlenený súbor argumentov týkajúcich sa uskutočnených a neuskutočnených opatrení voči Rómom vzhľadom na lokálny kontext a mocenské pozície zúčastnených aktérov.

**Nastavovanie finálnej metodiky:**

Podrobná metodológia výskumu bude nastavovaná v spolupráci objednávateľa a zhotoviteľa. Zhotoviteľ v projekte navrhne aj skúmané lokality, ktoré budú konzultované s objednávateľom, pričom rozhodnutie o zozname obcí prislúcha objednávateľovi.

**Časový rámec:**

Realizácia tematického zisťovania zameraného na stereotypy bude prebiehať v dĺžke 8 mesiacov od účinnosti zmluvy.

Účasť člena výskumného tímu na prezentáciách zisťovania bude Zhotoviteľ povinný zabezpečiť do dvoch (2) rokov odo dňa vykonania diela.

**Povinnosti zhotoviteľa:**

Zhotoviteľ po nadobudnutí účinnosti zmluvy poskytne podrobný harmonogram zisťovania. Zhotoviteľ odovzdá po troch mesiacoch od nadobudnutia účinnosti zmluvy priebežnú správu z výskumu.

Zhotoviteľ bude povinný zabezpečiť participáciu člena či členky výskumného tímu na dvoch prezentáciách záverečných zistení. Prezentácie budú realizované na podujatiach organizačne zabezpečených objednávateľom, na území Slovenskej republiky. Člen/členka výskumného tímu sa zúčastní na jednom dni podujatia najviac 8 hodín (účasť zahŕňa osobnú prezentáciu výstupov tematického zisťovania, následnú diskusiu s účastníkmi podujatia).

Zhotoviteľ odovzdá správu zo zisťovania, t. j. odbornú publikáciu so štandardným označením ISBN -v oblasti vymedzenej výskumným zámerom (vyššie) v rozsahu minimálne 70 normostrán textovej časti a prezentáciu (vo formáte PowerPoint, PDF, alebo Prezi).

Správa zo zisťovania obsahuje anotáciu v anglickom jazyku. Pozostáva z analýzy dát z terénu, a ich interpretácie v kontexte zvolených teórií a spoločenského kontextu. Správa zo zisťovania má mať charakter prípadovej štúdie a bude obsahovať odporúčania v  oblasti komunikácie opatrení v  lokálnej politike smerom na verejnosť.

Správa zo zisťovania bude vyhotovená v elektronickej forme (vo formáte Word a PDF) na neprepisovateľnom CD/DVD, a v tlačenej podobe – vo formáte brožúry vo farebnom vyhotovení v počte 50 kusov.

**Zdroje:**

Stratégia Slovenskej republiky pre integráciu Rómov do roku 2020

Akčné plány Stratégie Slovenskej republiky pre integráciu Rómov do roku 2020 na roky 2017-2020 pre oblasti: D.2.6 Oblasť nediskriminácie a D.2.7 Oblasť prístupov smerom k väčšinovej spoločnosti – iniciatíva integrácie Rómov prostredníctvom komunikácie[[1]](#footnote-1)

1. https://www.minv.sk/?romske-komunity-uvod [↑](#footnote-ref-1)